Kićenje božićnoga bora

Liturgija riječi

Uvodni obredi

Kad se zajednica okupi na predviđenome mjestu kod božićnoga drva, može se otpjevati prikladna pjesma.

P. U ime Oca i Sina i Duha Svetoga. 
O. Amen.
P. Milosrđe nebeskoga Oca, ljubav Isusa Krista i zajedništvu Duha Svetoga u novosti života, sa svima vama. 
O. I s duhom tvojim.

Predvoditelj potom uvede zajednicu u slavlje prikladnim riječima:

Draga braćo i sestre!
Pokraj ovog bora okupili smo se u radosti blizine svetkovine Božića, kako bi uz njega razmatrali otajstvo života, naše odnose s Bogom i s ljudima.
Molimo za sve vjernike, osobito za obitelji, roditelje i djecu, za bake i djedove, za sve bolesne i nemoćne; molimo za ljude koji trpe i koji su daleko od topline doma. U svima njima prepoznajemo sliku Krista.
Njega prepoznajemo u Djetetu koje ulazi u naše živote, da bismo mu se poklonili okićeni malenošću, strpljivošću i velikodušnošću. Neka taj duh odražava nakit na ovome boru.

Predvoditelj zatim blagoslovi ures (kuglice) za bor.

Pomolimo se. (Kratka šutnja.)
Svemogući vjekovječni Bože,
ti si stvorio svijet i predivno ga ukrasio djelima svoje ljubavi.
Svjetlom svoga Duha
privodiš nas ispunjenju radosnoga iščekivanja dolaska tvoga Sina Isusa Krista.
Ovom službom produbljujemo vjeru u njegov dolazak.
On nam je rekao:
„Tako neka svijetli vaša svjetlost pred ljudima da vide vaša dobra djela
i slave Oca vašega koji je na nebesima.“
Daj da se u našim životima vidi Tvoja ljepota i zajedništvo Crkve.
Blagoslovi X ove kuglice kojima ćemo okititi
sliku Onoga drveta po kojoj si nam darovao spasenje.
Sve nas uresi darovima svoga mira
da spremna duha pohrlimo njemu u susret i svim ljudima budemo svjedoci spasenja koje nam donosi On
koji živi i kraljuje u vijek vjekova. Amen.

Navještaj Božje riječi

	Iz Evanđelja po Luki (Lk 1, 67-79)

	U ono vrijeme: Zaharija, otac Ivanov, napuni se Duha Svetoga i stade prorokovati: »Blagoslovljen Gospodin Bog Izraelov, što pohodi i otkupi narod svoj! Podiže nam snagu spasenja u domu Davida, sluge svojega kao što obeća na usta svetih proroka svojih odvijeka: spasiti nas od neprijatelja naših i od ruke sviju koji nas mrze; iskazati dobrotu ocima našim i sjetiti se svetog Saveza svojega, zakletve kojom se zakle Abrahamu, ocu našemu: da će nam dati te mu, izbavljeni iz ruku neprijateljâ, služimo bez straha u svetosti i pravednosti pred njim u sve dane svoje. A ti, dijete, prorok ćeš se Svevišnjega zvati jer ćeš ići pred Gospodinom da mu pripraviš putove, da pružiš spoznaju spasenja narodu njegovu po otpuštenju grijeha njihovih, darom premilosrdnog srca Boga našega po kojem će nas pohoditi Mlado sunce s visine da obasja one što sjede u tmini i sjeni smrtnoj, da upravi noge naše na put mira.«
	Riječ Gospodnja.

Razmatranje

Što će, dakle, biti s nama nakon smrti? S Isusom iza toga praga jest vječni život, koji se sastoji u punom zajedništvu s Bogom, u kontemplaciji i dioništvu u njegovoj beskrajnoj ljubavi. Ono što sada živimo u nadi, tada ćemo gledati u zbilji. Sveti Augustin je u vezi s tim napisao: Kad budem združen s tobom svim svojim bićem, nigdje neću imati boli ni napora, i život će moj biti živ, sav pun tebe. Što će, dakle, karakterizirati tu puninu zajedništva? To da ćemo biti sretni. Sreća je čovjekov poziv, cilj koji se tiče svih.

Ali što je sreća? Kakvu sreću očekujemo i za kojom srećom čeznemo? Ne neko površno veselje, prolazno zadovoljstvo koje, jednom postignuto, traži sve više i više u spirali pohlepe u kojoj se ljudska duša nikada ne zasićuje, nego je sve praznija. Potrebna nam je sreća koja se definitivno ostvaruje u onom što nas ispunjava, to jest u ljubavi, kako bismo već sada mogli reći: Voljen sam, dakle jesam; i postojat ću zauvijek u Ljubavi koja ne razočarava i od koje me ništa i nitko nikada neće moći odvojiti. Prisjetimo se još jednom riječi Apostola: Uvjeren sam doista: ni smrt ni život, ni anđeli ni vlasti, ni sadašnjost ni budućnost, ni sile, ni dubina ni visina, ni ikoji drugi stvor neće nas moći rastaviti od ljubavi Božje u Kristu Isusu Gospodinu našem! (Rim 8, 38-39)“

Nakon razmatranja može se ostati u kratkoj tišini, a zatim predvoditelj pozove na molitvu:
Sve naše molitve i molitve ljudi kojima je potrebna blizina i ljubav sažmimo u Molitvu Gospodnju i radosno ju zapjevajmo. Oče naš…

Završna molitva

Bože, ti nas svake godine veseliš dočekom rođendana tvoga Sina. Sada ga s radošću primamo kao Otkupitelja: daj da ga bez straha ugledamo kao Suca. Po Gospodinu našem Isusu Kristu koji s tobom i s Duhom Svetim živi i kraljuje u vijeke vjekova. O. Amen.

Završna molitva

Predvoditelj (ako je svećenik) govori:
Gospodin s vama.
O. I s duhom tvojim.
Tada ispruži ruke nad narod i blagoslivlje ga riječima:
Bog, nepresušno vrelo ljubavi, uresio vas svojim mirom
i obdario vas radošću istinskoga darivanja.
O. Amen.
Predvoditelj:
Bog, začetnik našega spasenja, neka vas nadahne svojim Duhom
da jedni drugima budete svjedoci njegove ljubavi.
O. Amen.
Predvoditelj:
Bog, koji je vjeran svome obećanju ljubavi, nek vam otvori srca Kristu koji dolazi
da u radosti i ljubavi proslavite otajstvo njegova utjelovljenja.
O. Amen.
Predvoditelj:
Blagoslovio vas svemogući Bog, Otac i Sin X i Duh Sveti.
Amen.
Predvoditelj:
Nosimo dar svjetla bližnjima! Blagoslovljajmo Gospodina!
Svi:	Bogu hvala.

Ukoliko je predslavitelj laik, znamenujući se znakom križa, govori:

O.	Blagoslovio nas svemogući Bog sačuvao nas od svakoga zla
i priveo nas u život vječni.
O. Amen.

Obred se može završiti prikladnom pjesmom.